Martin Gilbert

**Martin John Gilbert** (1936–2015) var en britisk historiker. Han ga ut over 80 bøker blant annet om Winston Churchill, første og andre verdenskrig, jødisk historie og Holocaust. 

Han var interessert i geografi og utarbeidet et titalls historiske atlas basert på egen forskning. Han arbeidet på Churchill-biografien på forespørsel fra Randolph Churchill og fullførte de seks siste (av åtte) bindene fra 1968 til 1988. Dette regnes som standardverket om Churchills liv og virke. Han hjalp Harold Wilson med memoarene. Gilbert var opptatt av å trekke inn vanlige folk i fremstillingen. Gilbert var æresmedlem (engelsk: *honorary fellow*) av Merton College, Oxford etter at han gikk av i 1995. Han var fra 2009 medlem av Chilcot-kommisjonen som gransket Storbritannias deltakelse i Irak-krigen og arbeidet i tre år med regjeringens arkiv om Irak-krigen. Gilbert uttrykte tydelig støtte til Tony Blairs beslutning om å medvirke til angrepet på Irak. Han ble medlem av Det kongelige råd (Storbritannia) i 2009. Gilberts dødsfall 3. februar 2015 ble annonsert i Storbritannias parlament.

Gilbert mente at Blair og George W. Bush ville bli dømt mildt av historien. Gjennom sin interesse for opera ble han venn av Placido Domingo og ble spurt om å skrive biografi om ham.

## Bakgrunn
Hans foreldre var Peter og Miriam Gilbert, og Martin Gilbert ble oppdradd i den jødiske tro. Familien bodde nord i London. Han ble evakuert til Canada i 1940 og kom hjem i 1944 sammen med amerikanske styrker som forberedte landgangen i Normandie. Gilbert studerte ved Magdalene College, Oxford, og som student besøkte han flere konsentrasjonsleirer i Polen. Han ble som forsker særlig opptatt av de alliertes manglende respons på opplysninger om det pågående massemordet.

Som student ved Oxford ble han kjent med Ashok Nehru, grandnevø av Jawaharlal Nehru. Ashoks mor, Shobha («Fori») Nehru, var født i Budapest i 1980 som Magda (Magdolna) Friedmann i en velstående jødisk familie. Gilbert besøkte henne på reise til India og kalte henne senere «tante Fori» eller «min indiske tante». Hun fortalte Gilbert om sin jødiske bakgrunn først flere tiår senere. Gilbert besøkte hennes familie i Budapest.

## Holocaust

Martin Gilbert skrev, blant annet i boken *Auschwitz and the Allies* (1981), at de allierte i vest ikke kjente til hva som egentlig foregikk i Auschwitz før *[[Vrba-Wetzler-rapporten]]* kom i juni 1944. Dette blir avvist av blant andre den britiske historikeren Michael Fleming som fremholder at de allierte visste en god del om massemordet i Auschwitz før Vrba flyktet og dette til dels ble omtalt i aviser som  *Los Angeles Times* og *Washington Post*  i mars 1944 og tidligere. I januar 1943 var amerikanske og britiske myndigheter informert om at massemord pågikk i Auschwitz, uten at metodene var kjent konkret. Arkivmateriale viser at den polske eksilregjeringen sommeren 1943 hadde gode rapporter om massedrapet i Auschwitz og disse opplysningene var formidlet til britiske og amerikanske myndigheter. Det er ikke dokumentert om informasjonen var formidlet til Winston Churchill og Anthony Eden.

## Ungarsk etterretning
Tidlig på 1960-tallet forsøkte ÁVH (Ungarns hemmelige politi) å rekruttere Gilbert som spion (under det interne kodenavnet Barabás). Han tok i mot tilbud om å få betalt reise til Budapest i september 1961. ÁVH leste brev Gilbert sendte hjem og kom til at han ikke var kommunist slik han ga seg ut som. Ungarsk etterretning anså trolig Gilbert som et kupp dersom de klarte å rekruttere ham som agent. Gilbert dukket ikke opp til avtalt møte i Paris. Da Gilberts tiltenkte føringsoffiser hoppet av til vesten ga ÁVH opp å rekruttere Gilbert. Gilbert forklarte selv aldri denne episoden. Trolig forsto Gilbert hva som foregikk og han kan ha blitt brukt av britisk etterretning. Den ungarske historikeren Krisztián Ungváry undersøkte i 2015 saken basert på ungarsk etterretnings arkiver. Arkivet inneholder 700 sider i fem bind om Gilbert. Britiske arkiver var ikke tilgjengelige for forskning.

## Israel
Han støttet helhjertet staten Israel, men var mot slutten av livet kritisk til israelsk politikk, særlig Likuds dominans. Han reiste sammen med sin venn John Major (1995) og Gordon Brown (2008) ved offisielle besøk til Israel.
 
## Utmerkelser
Gilbert ble i 1995 utnevnt til ridder for sitt bidrag til historiefaget og til internasjonale relasjoner. Han ble i 1999 utnevnt til æresdoktor ved Oxford-universitetet for sitt store bidrag til historiefaget.

## Utgivelser (utvalg)

* *Exile and Return: The Struggle for a Jewish Homeland* (1978)
* *Auschwitz and the Allies* (1981)
**The Jews of Hope: The Plight of Soviet Jewry Today* (1984)
**The Holocaust: The Jewish Tragedy* (1985) 
**Shcharansky: Hero of Our Time* (1986) om Natan Sharansky
* *Israel: A History* (1998)
**Letters to Auntie Fori: The 5,000-Year History of the Jewish People and Their Faith* (2002) om brevveksling med Magdolna Friedman (1908-2017) som unnslapp holocaust da hun giftet seg inn i Nehru-Gandhi-familien.
* *The Righteous: The Unsung Heroes of the Holocaust* (Macmillan, 2002)
**The Jews of Silence*, sammen med Elie Wiesel, (2011)
**The Jews of Britain* (Orion, 2016)

## Referanser